**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL 2010 M. GRUODŽIO 28 D. BENDRADARBIAVIMO SUTARTIES „DĖL PIRMINĖS VISUOMENĖS SVEIKATOS PRIEŽIŪROS PASLAUGŲ TEIKIMO NERINGOS SAVIVALDYBĖJE“ PAKEITIMO**

**1. Sprendimo projekto esmė, tikslai ir uždaviniai.**

Sprendimo tikslas – pritarti susitarimui dėl 2010 m. gruodžio 28 d. Bendradarbiavimo sutarties Nr. J3-11/V31-229 „Dėl pirminės visuomenės sveikatos priežiūros paslaugų teikimo Neringos savivaldybėje“ pakeitimo, kuriame numatytas neterminuotas sutarties galiojimo laikas ir įgalioti Klaipėdos miesto savivaldybės merą pasirašyti šį susitarimą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos visuomenės sveikatos priežiūros įstatymas įgalioja savivaldybes vykdyti pirminę visuomenės sveikatos priežiūrą, kurios vykdymas gali būti organizuojamas dviem būdais:

- steigiant savivaldybėje biudžetinę įstaigą visuomenės sveikatos biurą;

- nesteigiant savivaldybės biudžetinės įstaigos visuomenės sveikatos biuro, o pasirašant su kitomis savivaldybėmis, įsteigusiomis savivaldybių visuomenės sveikatos biurus, savivaldybių bendradarbiavimo sutartis dėl visuomenės sveikatos priežiūros paslaugų teikimo.

Vykdant Klaipėdos miesto savivaldybės tarybos 2010-12-23 sprendimą Nr. T2-356, bendradarbiavimo sutarties pagrindu pirminės visuomenės sveikatos priežiūros paslaugas Neringos savivaldybėje teikė Klaipėdos miesto visuomenės sveikatos biuras. Ši sutartis baigiasi 2014 m. gruodžio 31 d. Atsižvelgiant į tai, kad Neringos savivaldybė artimiausiu metu neplanuoja steigti biudžetinės įstaigos visuomenės sveikatos priežiūros funkcijoms vykdyti, taip pat, kad Klaipėdos visuomenės sveikatos biuro teikiamos paslaugos atitiko Neringos savivaldybės lūkesčius ir pateisino šios savivaldybės gyventojų poreikius, siūloma pakeisti sutarties galiojimo laiką neterminuotai.

**3. Kokių rezultatų laukiama.**

Bus užtikrinamas Lietuvos Respublikos visuomenės sveikatos priežiūros įstatymo įgyvendinimas ir paslaugos (vaikų ir jaunimo visuomenės sveikatos priežiūra, visuomenės sveikatos stebėsenos (monitoringo) vykdymas, visuomenės sveikatos stiprinimo organizavimas) 2 800 Neringos savivaldybės gyventojų.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomų biudžeto lėšų sprendimo projektas nepareikalaus.

**7. Galimos teigiamos ar neigiamos sprendimo priėmimo pasekmės.**

Neigiamų priimto sprendimo projekto pasekmių nenumatoma.

Teigiamos priimto sprendimo projekto pasekmės:

* sustiprinami teigiami dviejų savivaldybių ryšiai bendradarbiavimo pagrindu;
* didės Klaipėdos miesto visuomenės sveikatos biuro veiklos prestižas ir patirtis;
* Klaipėdos miesto visuomenės sveikatos biuras uždirbs papildomų lėšų.

Sveikatos apsaugos skyriaus l.e.p. vedėja Nina Gendvilienė